SKRIFTLIG FORESPØRGSEL E-1672/02

af Rodi Kratsa-Tsagaropoulou (PPE-DE) til Rådet

(12. juni 2002)

Om: Forbindelserne mellem EU og Colombia løsladelse af præsidentkandidaten Ingrid Betancourt

Den fortsat usikre stemning efter den afbrudte fredsproces i Colombia samt kidnapningen af senatorer og andre fremtrædende politikere, som affæren med præsidentkandidaten Ingrid Betancourt er et af hovedeksemplerne på, har yderst negativ indflydelse på såvel demokratiets funktion som respekten for menneskerettighederne i landet.

Europa-Parlamentet tog for nylig stilling til disse forhold i sin beslutning af 14. marts 2002, idet det fordømte disse hændelser og opfordrede EU-institutionerne til at træffe foranstaltninger for at komme ud af denne blindgyde. Hvilke initiativer agter Rådet at tage i dette øjemed, og hvilken politik vil det føre over for de revolutionære væbnede styrker (FARC-EP) i samarbejde med den nye præsident? Har Rådet til hensigt at optræde som mægler med henblik på fortsættelse af forhandlingerne og bekæmpelse af denne håbløse situation i landet, og agter Rådet omgående at tage skridt med henblik på løsladelse af Ingrid Betancourt?

Svar

(19. december 2002)

1. Rådet har gentagne gange givet udtryk for sin afvisning og fordømmelse af bortførelser, pengeafpresning og andre forbrydelser, som begås af væbnede grupper i Colombia, og har flere gange appelleret til overholdelse af den humanitære folkeret og beskyttelse af civilbefolkningen.

2. I december besluttede Rådet som følge af de gentagne krænkelser af menneskerettighederne midlertidigt at undlade at udstede nye visa eller opholdstilladelser til medlemmer af de væbnede grupper i Colombia. Dette var en politisk beslutning, der havde til formål at give den nødvendige manøvremargin til de EU-medlemsstater, som deltager i Mæglergruppen (dialog med FARC) og Vennegruppen (dialog med ELN). I februar erklærede Rådet også, at det forbeholder sig muligheden af eventuelt at ændre sin politik over for de væbnede grupper.

3. I juni 2002 besluttede Rådet at optage FARC og UAC (Unidades de Autodefensa de Colombia) på EU's liste over terrororganisationer som led i sin politik for bekæmpelse af terrorisme.

4. Da Dr. Alvaro Uribe den 26. maj blev valgt til Colombias præsident, lykønskede Rådet ham. Rådet fandt, at valget af ham var et bevis på colombianernes faste støtte og tillid til ham personligt og til hans plan for landets fremtid.

5. Rådet gav også udtryk for sin overbevisning om, at Colombias nye præsident med klart udgangspunkt i retsstatsprincipperne og fuld overholdelse af menneskerettighederne og de grundlæggende frihedsrettigheder fuldt ud vil være i stand til at opfylde ønskerne om fred og velstand for hele befolkningen.

6. Rådet bekræftede desuden, at det støtter bestræbelserne på at finde en forhandlingsløsning på konflikten i Colombia. Rådet gentog, at det vil støtte det colombianske folk og dets regering i denne indsats for at skabe retfærdighed, social fremgang og forsoning for alle colombianere samt i deres bekæmpelse af terrorisme, straffrihed og krænkelser af menneskerettighederne og den humanitære folkeret.

7. Rådet vil fortsat følge begivenhederne i Colombia og de initiativer, som Dr. Alvaro Uribe tog i august.